Un nou termen în dosarul în care cinci dintre membrii familiei lui Sandu Anghel sunt judecaţi pentru şantarea lui Mircea Băsescu a avut loc, vineri, la Tribunalul Constanţa, unde au fost vizionate imaginile realizate în timpul flagrantului din mai 2014.

Pavel Abraham, avocatul familiei Anghel, a declarat, la finalul procesului, că în imaginile respective nu este redat tot flagrantul, materialul are multe întreruperi, iar în documente nu a fost consemnat tot ce s-a înregistrat.

“Înregistrarea este cu multiple întreruperi. Clienţii mei mi-au spus că lipsesc imagini, trăirile lor personale nu se regăsesc în forma respectivă. Am constatat că nu este redat integral flagrantul despre care ştiam, apărând patru foldere plus o înregistrare audio care în opinia noastră nu mai era necesară sau dacă era necesară se pare că este incompletă. Am cerut să fie analizat suportul optic original de înregistrare, să se precizeze dacă s-au făcut intervenţii sau de ce nu s-au consemnat de către autorităţi, dacă au avut aceste imagini în întregime, tot ceea ce s-a întâmplat acolo”, a afirmat Pavel Abraham.

El a precizat că din aceste motive solicită să fie audiate toate persoanele care au participat la prinderea în flagrant a membrilor familiei Anghel.

“Disfuncţiile pe care le-am văzut m-au făcut să cer noi probe, să fie audiate toate persoanele care au participat la realizarea flagrantului indiferent de unde fac parte, dar şi cel care a făcut transcrierea, de ce nu a transcris integral, să precizeze punctul de vedere. Sunt chestiuni relevante pentru aflarea adevărului”, a explicat avocatul Pavel Abraham.

Următorul termen în acest dosar va avea loc în 22 iulie.

Soţia lui Bercea Mondial, doi fii ai acestuia, Florin şi Grinică-Ion Anghel, precum şi fiica şi ginerele lui Sandu Anghel, au fost trimişi în judecată de procurorii anticorupţie din Constanţa, la sfârşitul lunii iunie 2014, fiind acuzaţi de şantajarea lui Mircea Băsescu.

Potrivit rechizitoriului procurorilor constănţeni, în 1 noiembrie 2013, Florin Anghel i-ar fi cerut lui Mircea Băsescu, fratele fostului preşedinte Traian Băsescu, 280.000 de euro, în caz contrar ameninţând cu dezvăluirea în presă a unor informaţii compromităţoare, de corupţie, în care ar fi fost implicat acesta şi familia sa.

În 26 martie 2014, Florin Anghel, împreună cu mama sa, Fănica, l-au ameninţat şi pe Marian Căpăţână, martor în dosar, pentru a-l determina să dea suma de 280.000 de euro sau să îşi transfere averea în proprietatea lor. Ulterior, în 26 mai şi 29 mai, fiica lui Bercea, Izaura Anghel, concubinul acesteia, Marius Constantin, şi fratele minor al femeii, Grinică Ion Anghel, au mers din nou la Mircea Băsescu, cu aceleaşi ameninţări despre pretinsa implicare în infracţiuni de corupţie, cu scopul de a-l determina să îi dea cei 280.000 de euro.

Conform sursei citate, în 29 mai 2014, cei trei au primit 10.000 de euro de la Mircea Băsescu, fiind prinşi în flagrant de procurorii anticorupţie.